**Zmluva o poskytnutí služieb spojených s ubytovaním, stravy a prenájmom konferenčných priestorov**

uzatvorená podľa § 269 ods. 2 a nasl. Obchodného zákonníka – zákona č. 513/1991 Zb.

v znení neskorších predpisov (ďalej len „zmluva“)

názov: **Štátny pedagogický ústav**

IČO: 30 807 506

sídlo: Pluhová 8, 830 00 Bratislava

štatutárny orgán: Mgr. Miroslava Hapalová, riaditeľka

zriadený: na základe § 28 ods. 1 písm. b) zákona č. 567/1992 Zb. a § 6

ods. 2 písm. a) zákona č. 542/1990 Zb. o štátnej správe v školstve

a školskej samospráve

tel. číslo: 00421249276111

fax. číslo: 00421249276195

e-mailová adresa: [spu@statpedu.sk](mailto:spu@statpedu.sk)

na strane jednej (ďalej len „**objednávateľ**")

a

Obchodné meno:

Sídlo:

Zastúpený:

IČ DPH:

IČO:

Zapísaný v:

Prevádzka:

Adresa:

Zastúpenie:

Bankové spojenie:

IBAN:

SWIFT:

tel. číslo:

emailová adresa:

na strane druhej (ďalej len „**poskytovateľ**")

**Článok I.**

**Charakteristika zmluvných strán a stanovenie účelu tejto zmluvy**

1. Štátny pedagogický ústav ako objednávateľ je rozpočtová organizácia v priamej riadiacej pôsobnosti Ministerstva školstva, vedy, výskumu a športu Slovenskej republiky (ďalej len „Ministerstvo“).
2. Štátny pedagogický ústav realizuje vzdelávaciu aktivitu Slovenská akadémia „Demokratické a Inkluzívne prostredie pre všetkých“ (ďalej len „vzdelávanie“) v rámci medzinárodného Projektu č. LDIPP001 „Inovatívne vzdelávanie učiteľov s cieľom zvýšiť ich interkultúrne kompetencie vo vzdelávacom procese rómskych žiakov“ s programom: Miestny rozvoj, odstraňovanie chudoby a inklúzia Rómov (ďalej tiež ako „Projekt“). Projekt je financovaný z Nórskych grantov a zo štátneho rozpočtu SR.

**Článok II.**

**Predmet zmluvy**

1. Predmetom tejto zmluvy je záväzok poskytovateľa počas doby trvania zmluvy pre objednávateľa zabezpečiť ubytovanie, stravu a konferenčné miestnosti tak, ako je uvedené v Prílohe č. 1 tejto zmluvy v termíne od 12. - 17.10.2021. Príloha č. 1 tvorí neoddeliteľnú súčasť zmluvy.
2. Poskytovateľ sa zaväzuje zabezpečiť ubytovanie, stravu, konferenčné miestnosti s príslušnou technikou a s tým spojené služby pre účely konania vzdelávania podľa podmienok a v rozsahu stanovenom v prílohe č. 1 – cenová ponuka poskytovaných služieb – tejto zmluvy. Výsledná celková suma uvedená v prílohe č. 1 je nemenná.
3. Presný počet účastníkov objednávateľ **upresní na emailovú adresu poskytovateľa uvedenú v záhlaví tejto zmluvy najneskôr 5 dní** pred konaním vzdelávania. Cena za poskytnuté služby závisí okrem iného aj od počtu účastníkov vzdelávania.

**Článok III.**

**Platobné podmienky**

1. Objednávateľ sa zaväzuje zaplatiť poskytovateľovi **cenu za poskytnuté služby** podľa cenovej špecifikácie uvedenej v prílohe č. 1 tejto zmluvy. Celková cena za poskytnuté služby **je v sume ................... €.** Táto suma je konečná. Cena závisí od reálne poskytnutých služieb, tak ako sú špecifikované v prílohe č. 1 k tejto zmluve.
2. Nárok na zaplatenie ceny za predmet zmluvy vzniká poskytovateľovi za služby poskytnuté riadne a včas podľa tejto zmluvy po riadnom ukončení vzdelávania, t. j. po 17.10.2021 na základe faktúry vystavenej poskytovateľom. Poskytovateľovi vzniká nárok na úhradu podľa dohodnutých podmienok iba za skutočne poskytnuté služby. **Ak objednávateľ zruší predmet tejto zmluvy,** **poskytovateľ nemá nárok na účtovanie storno poplatkov.**
3. Prílohou faktúry poskytovateľa musí byť dodací list a podľa podmienok stanovených objednávateľom v tejto zmluve a jej prílohe.
4. Faktúra musí obsahovať náležitosti podľa § 74 ods. 1 Zákona č. 222/2004 Z.z. o dani z pridanej hodnoty v znení neskorších predpisov. V prípade, že faktúra nebude obsahovať náležitosti podľa vyššie uvedeného alebo faktúra nebude v súlade s predmetom zmluvy objednávateľ má právo vrátiť zhotoviteľovi faktúru bez zaplatenia do termínu splatnosti na prepracovanie. Nový termín splatnosti faktúry začína plynúť dňom doručenia opravenej faktúry.
5. Zmluvné strany sa dohodli, že faktúra vystavená poskytovateľom je splatná do 30 dní odo dňa jej doručenia do sídla objednávateľa.
6. Objednávateľ si vyhradzuje právo nemennosti ceny počas doby poskytovania služby. Podrobný rozpis rozsahu poskytovaných služieb je uvedený v prílohe č. 1 tejto zmluvy.
7. Poskytovateľovi nevzniká nárok na preddavky.

**Článok IV.**

**Doba poskytnutia služieb**

1. Poskytovateľ sa zaväzuje poskytnúť objednávateľovi ubytovanie, stravu, konferenčné miestnosti a s tým spojené služby podľa Prílohy č. 1 tejto zmluvy vo vopred dohodnutých termínoch.
2. Zmluvné strany sa dohodli, že zmena termínu dodania služieb podľa Prílohy č. 1 k tejto zmluve je možná len na základe písomného alebo elektronického (prostredníctvom emailových adries) súhlasu oboch zmluvných strán.

**Článok V.**

**Práva a povinnosti zmluvných strán**

1. Poskytovateľ sa zaväzuje komplexne splniť predmet tejto zmluvy uvedený v článku II.
2. Poskytovateľ sa zaväzuje umožniť zamestnancom objednávateľa a osobám, ktoré sa podieľajú na plnení predmetu tejto zmluvy, prístup do vopred určených priestorov poskytovateľa za účelom výkonu prác pri plnení predmetu tejto zmluvy za vopred dohodnutých podmienok.
3. Objednávateľ sa zaväzuje poskytovať poskytovateľovi za účelom plnenia predmetu tejto zmluvy potrebnú súčinnosť.
4. Zmluvné strany sa dohodli, že od pokynov objednávateľa sa môže poskytovateľ odchýliť, len ak je to naliehavo nevyhnutné v záujme objednávateľa a poskytovateľ nemôže včas dostať jeho súhlas. Poskytovateľ je však povinný o takomto postupe objednávateľa bez zbytočného odkladu písomne informovať.
5. Objednávateľ je povinný včas informovať poskytovateľa o všetkých skutočnostiach potrebných na zabezpečenie úspešného plnenia záväzkov podľa tejto zmluvy.
6. Poskytovateľ sa zaväzuje neodkladne písomne informovať objednávateľa o každom prípadnom zdržaní, či iných skutočnostiach, ktoré by mohli ohroziť včasné a riadne poskytovanie služieb.

**Článok VI.**

**Osobitné práva a povinnosti Poskytovateľa**

1. Poskytovateľ sa zaväzuje, že umožní všetkým kontrolným subjektom, vrátane Úradu vlády Slovenskej republiky, Ministerstva financií Slovenskej republiky, Úradu pre finančný mechanizmus, Ministerstva zahraničných vecí Nórskeho kráľovstva, Výboru pre finančný mechanizmus, Úradu generálneho audítora Nórskeho kráľovstva a ďalším kontrolným orgánom a orgánom oprávneným na výkon kontroly v zmysle príslušných právnych predpisov SR, ako aj všetkým subjektom povereným týmito inštitúciami vykonať kontrolu dokladov súvisiacich s plnením tejto zmluvy, a to po celú dobu povinnej archivácie týchto dokumentov, určenou v súlade s platnými právnymi predpismi SR.
2. V prípade nesplnenia povinnosti uvedenej v bode 1 tohto článku, má objednávateľ právo uplatniť zmluvnú pokutu vo výške 0,05 % z celkovej ceny uvedenej v článku III bod 1 tejto zmluvy za každý, aj začatý deň nesplnenej povinnosti a v prípade vzniku škody na strane objednávateľa aj nárok na náhradu škody.
3. Poskytovateľ je oprávnený zabezpečiť služby v zmysle tejto zmluvy aj prostredníctvom subdodávateľov.
4. Poskytovateľ je povinný pred uzavretím tejto zmluvy uviesť v Prílohe č. 2 tejto zmluvy podiel zákazky, ktorý má v úmysle zadať tretím osobám, uviesť navrhovaných subdodávateľov a predmety subdodávok.
5. Poskytovateľ je povinný uviesť informácie o jednotlivých subdodávateľoch v rozsahu uvedených v Prílohe č. 2 tejto zmluvy.
6. Poskytovateľ vyhlasuje, že subdodávatelia uvedení v prílohe č. 2 spĺňajú podmienky účasti týkajúce sa osobného postavenia - (§ 32 ods. 1 písm. e) a f) zákona č. 343/2015 Z. z. o verejnom obstarávaní) a neexistujú u neho dôvody na vylúčenie podľa § 40 ods. 6 písm. a) až h) a ods. 7 zákona č. 343/2015 Z. z. o verejnom obstarávaní; oprávnenie poskytovať službu sa preukazuje vo vzťahu k tej časti predmetu zákazky, ktorú má subdodávateľ plniť.
7. Ak dôjde k zmene subdodávateľa počas trvania tejto zmluvy, je poskytovateľ povinný túto zmenu objednávateľovi oznámiť s informáciami o subdodávateľovi v rozsahu uvedenom v Prílohe č. 2.
8. Poskytovateľ je povinný zabezpečiť plnenie predmetu zmluvy v súlade s opatreniami Úradu verejného zdravotníctva SR, nariadeniami vlády SR a inými všeobecne záväznými právnymi predpismi platnými a účinnými v čase plnenia predmetu zmluvy.

**Článok VII.**

**Spoločné a záverečné ustanovenia**

1. V prípade omeškania poskytovateľa s poskytnutím služieb alebo neplnenia povinností podľa tejto zmluvy a jej príloh riadne, zaplatí poskytovateľ objednávateľovi zmluvnú pokutu vo výške 100 % ceny za príslušný deň a všetkých (dodatočných) nákladov vynaložených za účelom zabezpečenia služieb na základe prílohy č. 1, ktoré bol poskytovateľ povinný na základe tejto zmluvy dodať a objednávateľ je oprávnený si ich uplatniť. Z tohto dôvodu je objednávateľ oprávnený odstúpiť od tejto zmluvy. Zmluvné pokuty sú splatné do 30 dní odo dňa ich uplatnenia oprávnenou zmluvnou stranou.
2. Táto zmluva nadobúda platnosť dňom jej podpisu oboma zmluvnými stranami a účinnosť dňom nasledujúcim po dni jej zverejnenia v Centrálnom registri zmlúv vedenom Úradom vlády Slovenskej republiky v súlade s ustanovením § 47a zákona č. 40/1964 Zb. Občiansky zákonník v znení neskorších predpisov a ustanovením § 5a zákona č. 211/2000 Z.z. o slobodnom prístupe k informáciám.
3. Práva a povinnosti zmluvných strán, ktoré nie sú upravené touto zmluvou, sa spravujú príslušnými ustanoveniami Obchodného zákonníka a ostatných právnych predpisov platných na území Slovenskej republiky.
4. V prípade rozporov ustanovení tejto zmluvy s vnútornými a inými predpismi poskytovateľa, majú ustanovenia tejto zmluvy prednosť.
5. Zmeny a dodatky tejto zmluvy sa môžu uskutočňovať iba písomnými dodatkami k tejto zmluve podpísanými oboma zmluvnými stranami.
6. Ak je niektoré ustanovenie tejto zmluvy neplatné alebo neúčinné, nedotýka sa to ostatných ustanovení tejto zmluvy, ktoré zostávajú platné a účinné. Zmluvné strany sa v tomto prípade zaväzujú dohodou nahradiť neplatné alebo neúčinné ustanovenie novým ustanovením, ktoré zodpovedá pôvodne zamýšľanému účelu neplatného alebo neúčinného ustanovenia. Do doby dosiahnutia dohody medzi zmluvnými stranami platí zodpovedajúca úprava všeobecne záväzných právnych predpisov.
7. Táto zmluva je vyhotovená v  3 rovnopisoch v slovenskom jazyku, z ktorých poskytovateľ obdrží jeden rovnopis a 2 rovnopisy obdrží objednávateľ.
8. Zmluvné strany si zmluvu pred jej podpisom prečítali, jej obsahu porozumeli a na dôkaz toho, že vyjadruje ich slobodnú a vážnu vôľu, ju podpisujú.

V Bratislave dňa ............................. V Bratislave dňa ................................

V mene a za: V mene a za:

**Štátny pedagogický ústav ...................................**

............................................................................ ...............................................................................

Mgr. Miroslava Hapalová riaditeľka

Príloha č.1 – Cenová ponuka poskytovaných služieb

Príloha č.2 - Subdodávatelia